Zs. Simon, minister pôdohospodárstva SR: (2005-02-08):
Chcel by som upriamiť pozornosť na uznesenie č. 1330, kde Národná rada žiada vládu v postupnosti krokov predkladať materiály tak, aby sme dospeli k zdarnému koncu. To znamená predložiť analýzu súčasného stavu, analýzu toho, čo sa vykonalo na prípravnej práci, potom predložiť projekt transformácie, ktorý je tu zároveň predložený, ku ktorému som očakával konkrétne návrhy a námety na ich doplnenie alebo zmenu, podľa ktorého, ako som uviedol vo svojej úvodnej reči, bude vychádzať legislatívny zámer návrhu zákona o transformácii na akciovú spoločnosť, ktorá príde tiež po absolvovaní legislatívneho procesu na pôdu Národnej rady, a po jeho schválení bude predložený návrh zákona o založení akciovej spoločnosti. Pochopila to tak aj vláda, a preto prijala uznesenie č. 1234 z 15. decembra 2004 k tomuto materiálu. Podľa tohto harmonogramu by sme mali postupovať. To znamená, že tento základný materiál bude ako základný kameň na vypracovanie legislatívneho zámeru. A až keď bude zákon schválený, vtedy fakticky dôjde k transformovaniu na akciovú spoločnosť, pretože tá transformácia, skutočne tá premena zo štátneho podniku na akciovú spoločnosť a základné fungovanie sú dané, myslím si, Obchodným zákonníkom, z ktorého by sme mali vychádzať a tie špecifiká upriamiť v tomto zákone. Do tých špecifík bezpochyby patrí aj skutočnosť, akým spôsobom sa má oceňovať tento majetok. Vychádzali sme zo skutočnosti. Pokiaľ by sme ho oceňovali na základe znaleckých posudkov, tak zaplatili by sme niekoľko desiatok miliónov korún len za to, aby sme ocenili majetok, ktorý nemá slúžiť na privatizáciu. Preto navrhujeme v projekte vydať len jednu akciu, t. j. správcom, vykonávateľom akcionárskych práv v mene Slovenskej republiky bude ministerstvo pôdohospodárstva. Aj toto je krok, ktorým deklarujeme, že nechceme, aby štátna akciová spoločnosť mohla byť sprivatizovaná. Dôvod, prečo nezahrnúť do majetku pozemky, je ten, že ešte v súčasnosti prebiehajú niektoré reštitúcie z roku 1992. Pokiaľ ich tam dáme, kto bude usporadúvať a uspokojovať tieto nájmy? Treba nájsť nejaký priechodník a ten sme našli práve v tom, že táto pôda bude poskytnutá len do nájmu a v prípade, keď tam bude nejaké usporiadanie vlastníckeho práva, tak tam ešte štát môže vstúpiť. Nevylučujem, že za pár rokov po usporiadaní vlastníckych vzťahov a vysporiadaní pozemkového vlastníctva na území Slovenskej republiky môže dôjsť aj k tomu, že, tak ako je to v Rakúsku, sa zahrnú do majetku tejto akciovej spoločnosti. Ale v projekte je zadokumentované, čo má byť predmetom majetku a čo má byť len predmetom správy, resp. nájmu. Skutočne akciová spoločnosť by mala fungovať na základe ekonomických princípov. To znamená vyprodukovať zisk. A štátny podnik za hospodárenie za rok 2004 ukázal, že dokáže produkovať kladný hospodársky výsledok cirka v objeme 200 mil. korún. Je schopný tento štátny podnik zaplatiť dane a zaplatiť aj dividendy, príp. nejaký odvod, povinný odvod do štátneho rozpočtu. A pre sprehľadnenie tokov štát verejný záujem by mal objednávať na základe verejnej objednávky. A tá by mala byť hradená z prostriedkov štátu. Tým sa sprehľadní a zjednoduší postup vnímania celého fungovania akciovej spoločnosti, pričom bude každému ľahko čitateľný. Dovoľte, aby som sa vyjadril k tým niektorým otázkam, ktoré boli vznesené priamo na moju osobu. No prečo štátna služba nie je vymenovaná. V niektorých tých prípadoch je dôvod nevydania rozhodnutia zo strany Úradu pre štátnu službu. A v jednom prípade je to prebiehajúce disciplinárne konanie, pri ktorom čakám na koniec, akým spôsobom sa skončí, pretože bolo tam podanie zo strany občanov a pokladám to za vhodné, aby som predtým, než človeka vymenujem, vedel, či tento človek sa dopustil priestupku alebo sa nedopustil priestupku na tom úseku, ktorý má zastávať. Iný dôvod tu nie je. Čo sa týka Lesníckeho výskumného ústavu a predávania toho majetku, ktorý tam bol. Pokiaľ si dobre pamätám, minulý rok sa dostal tento materiál ku mne na stôl, aby som ho potvrdil a posunul na ministerstvo financií na ďalšie schvaľovanie. Pokiaľ sa dobre pamätám, tá predajná cena podľa znaleckého posudku bola 1,6 mil. až 1,8 mil. korún, predajná cena zodpovedala sotva 50 %. Preto som nepodpísal tento materiál a požiadal o vypísanie opätovného konania, aby skutočne bola dosiahnutá maximálna cena, pretože sa nazdávam, že žiadna budova v Nitre, resp. vo Zvolene by za túto cenu dneska už realizovaná nemala byť. Je na to dôvod prostý. Čo sa týka tých poľovných revírov, no ťažké je mi predstaviť si, že ktokoľvek by mohol mať v 95 revíroch odkúpený odstrel, keď Štátne lesy majú okolo 220 – 230 týchto režijných revírov. Je skutočnosť, že štátny podnik predáva odstrel a jednotlivú trofejovú zver komukoľvek, kto príde teraz, aj vám. A myslím si, že mnoho poslancov využíva aj túto možnosť holdovať svojmu koníčku. Obchod s drevom a prijatie normy, tej normy, ktorej sa tak vehementne každý dožaduje. Je pre mňa ťažko pochopiteľné, prečo od roku 1992 nebolo možné presadiť v Slovenskej republike zjednotenie týchto noriem. Je skutočnosť, že dneska Legislatívna rada túto normu schválila a do 10 dní pôjde aj na rokovanie vlády a bude vydaná ako nariadenie vlády, ale chcem každého upozorniť, že automaticky okamžite do platnosti nevstúpi, pretože nie je možné ho vykonať, pretože treba niekoľko tisíc lesníkov preškoliť na ich aplikovanie v živote. Ale o týchto skutočnostiach som informoval aj drevospracujúci priemysel, aj odbornú, aj laickú verejnosť, že takýmto spôsobom sa postupuje, aby sme sa dopracovali k jednotnému zharmonizovaniu týchto krokov, pretože s vami úplne súhlasím, že na jednotnom trhu, kde máme hranice otvorené a priestor obchodný uvoľnený, by sme mali postupovať rovnako. Čo sa týka prepúšťania pracovníkov, chcel by som len upozorniť, že štátny podnik už prepustil viac ako 5 000 pracovníkov a nikde to žiadny problém nespôsobilo. Štátny podnik osobitne sa zoberá každým pracovníkom, ktorého ide prepúšťať, aby mu našiel inú prácu alebo aby vytvoril priestor, aby sa mohol realizovať v oblasti lesníctva. Pani poslankyňa Tkáčová, myslím si, že k postupnosti krokov, teda – analýza, projekt, legislatívny zámer a až potom tá transformácia – som sa v dostatočnej miere vyjadril. A k tomu vzniku divízii. Nemám vedomosti o tom, že by vznikali nejaké divízie v rámci štátneho podniku. Táto informácia je pre mňa absolútne nová, nechám si ju preveriť a dám  vám o tom vedieť. Nemám o tom vedomosti. Pán predsedajúci, skončil som.